Klag teen Trump by senaat ingedienDie dokumente vir oudpres. Donald Trump se staat van beskuldiging op pad na die senaat. (Foto: Melina Mara / POOL / AFP) Die Amerikaanse huis van verteenwoordigers het Maandag die nodige dokumente vir oudpres. Donald Trump se staat van beskuldiging aan die senaat voorgelê. Trump (74) word daarvan beskuldig dat hy vroeër vandeesmaand die aanval op die Kongresgebou in Washington DC aangehits het. “Donald John Trump het hom skuldig gemaak aan ernstige misdade en minder ernstige oortredings deur geweld teen die regering van die Verenigde State aan te hits,” lui die klag wat verteenwoordiger Jamie Raskin, wat die staat-van-beskuldiging-verhoor gaan lei, aan die senaat voorgelees het. Luidens die klag het Trump ook die integriteit van die demokratiese stelsel bedreig en ’n vreedsame magsoorgang bemoeilik. Trump is vroeër vandeesmaand vir ’n ongekende tweede keer in ŉ staat van beskuldiging geplaas. Die oudpresident se verhoor sal na verwagting gedurende die week van 8 Februarie afskop en indien skuldig bevind, kan Trump verbied word om in 2024 weer as presidentskandidaat deel te neem. Die 100 lede van die senaat, wat as jurielede gedurende die verhoor sal optree, word Dinsdag beëdig. Maroela Media het vroeër berig vier betogers is gedurende die chaos by die Kongresgebou dood, onder wie ŉ vrou wat deur die polisie geskiet is, waarna ŉ polisiebeampte in ’n hospitaal aan beserings beswyk het wat hy tydens ŉ struweling met betogers opgedoen het.